玉堂北欄叢竹
作者：宋祁
朝代：宋

paragraphs: 玉署凝嚴處，朱欄封殖恩。
其誰賞高節，祗自保孤根。
密幹青杠矗，危梢翠纛翻。
故林茲地隔，新實幾時繁。
細籟供風枕，斜陰疊月軒。
雀驚衝葉墮，蟬靜抱枝喧。
戴氏當年譜，梁王自古園。
對容金馬客，深在玉堂門。
本以蕭蕭擢，還由冉冉存。
烟能留暝色，粉解記春痕。
拾籜題吟墨，披叢爽醉魂。
愛君同省樹，不敢爲人言。